Wie is ek? | HR@Work
HR@Work Website Psychometric Assessments	Wie is ek?
Wie is ek?	Wednesday, 03 April 2013 11:55
Last Updated on Wednesday, 03 April 2013 11:55
Hierdie vraag is seker so oud soos die mensdom self: Wie is ek? Dit is dan natuurlik ook die onderwerp van verskeie sielkundige ondersoeke en filosofiese artikels, maar nogsteeds is die antwoord nie duidelik nie. Al probeer ons nie om jou in 'n boksie te druk nie, sal dit baie help as ons weet uit watter boksie jy oorspronklik gekom het!
Daar is verskeie persoonlikheidsteorieë en –toetse beskikbaar, en elkeen gee jou 'n goeie begrip van hoe jou drade aanmekaar gesit is. Alhoewel die toetse baie uiteenlopend is kan hul beslis komplimenterend aangewend word, en behels dit gewoonlik 'n persoonlikheidstelling wat op die volgende dimensies bepaal word:
INTROVERT teenoor EKSTROVERT
In ons koppe is 'n Introvert mos 'n skaam, teruggetrokke en stil persoon, terwyl 'n ekstrovert 'n raserige partytjiedier is. Maar is dit werklik so? Carl Jung, die sogenaamde "vader van persoonlikheidsteorieë" omskryf hierdie dimensie effens anders: Ekstroversie behels dat 'n individu energie kry uit eksterne bronne uit, terwyl introverte 'n interne bron van energie het.
Dit raak dan duidelik dat Introvert en Ekstrovert niks met selfvertroue of spraaksaamheid te doen het nie, maar eerder met waar jy jou energie vandaan kry. Daarom is dit moontlik om 'n persoon te kry wat volgens die persoonlikheidstoetse as 'n Introvert geklassifiseer word, maar wat eintlik baie kan praat, klomp vriende het en selfs maklik met vreemdelinge oor die weg kan kom. Daarteenoor kan jy 'n Ekstrovert kry wat heeltemal tevrede is daarmee om elke naweek tuis te bly en die geselsskap van sy gesin te verkies.
Die antwoord lê dus in dit wat jou energie gee, of wat jou energie tap. Wees eerlik met jouself: voel jy gereeld na 'n heerlike braai saam met vriende moeg en gedreineer? Of voel jy eerder hoe die energie deur jou are pomp na 'n gesellige kuier met vriende?
DENKE (Thinking) teenoor GEVOEL (Feeling)
Die volgende verskil waardeur meeste persoonlikheidstoetse gekenmerk word is 'n verskil in denke of besluitneming. Mens kry individue wat logiese besluiters is en wat verkies om besluite te maak op grond van rassionele denke. Daarteenoor kry mens hartsbesluiters, of meer emosionele besluitnemers.
Hierdie dimensie het niks te doen met hoe maklik jy emosioneel raak nie, maar wat vir jou belangrik is wanneer jy besluite neem. Is jy iemand wat graag eers na al die feite van 'n saak wil kyk, die voor- en nadele teen mekaar wil opweeg en op die einde 'n keuse maak wat logies, rassioneel en verstaanbaar is? Of is jy liewer iemand wat 'n sterk aanvoeling het oor dit wat jy moet doen, en dit maak nie juis 'n verskil as die feite iets anders wys nie. Jou besluite lyk soms irrassioneel en impulsief, en jy kan maklik van besluit verander as iemand baie oortuigend is.
Ons het mos gehoor dat "Men are from Mars, and Women are from Venus", soos die skrywer John Gray reeds in 1992 in sy boek oor die verskille tussen mans en vrouens geskryf het. En in der waarheid is die Denke-Gevoel dimensie 'n plek waar mans en vrouens gereeld van mekaar verskil. Maar dit is 'n fout om aan te neem dat alle mans logiese denkers is en alle vrouens emosionele denkers is. Soos reeds genoem is hierdie dimensie nie 'n aanduiding van hoe maklik jy huil nie! Dit is eerder 'n verskil in logika en besluitneming, waar die een nie belangriker as die ander is nie. Die verskil lê verskuil in of ons eers al die feite wil hê voordat ons tot 'n gevolgtrekking kom, of kan ons vinnig besluit en dink dan eers daarna aan redes vir ons besluit? Is ons dus logiese besluiters of emosionele besluiters?
Wanneer ons dan na hierdie dimensies kyk op 'n tabel, kry ons 4 verskillende persoonlikheidstipes:
* Jy kry ekstroverte wat ook logiese besluiters is (Blok 1). Hulle word dan in die algemene spreektaal die Drywers genoem of die dominante persoonlikheidstipe. Kenmerke van Drywers is dat hulle probleem-oplossers is wat goeie besluite kan neem. Hulle is gewoonlik harde werkers en leiers wat op die taak gefokus is. Drywers kan egter ongeduldig voorkom en is nie altyd verdraagsaam nie.
* Tweedens kry mens ekstroverte wat emosionele besluiters is (Blok 2), of sogenaamde "mens-mense". Hulle word die Invloed-groep genoem, en is normaalweg baie optimisties en entosiasties. Hulle kan baie goed praat en wil graag alles omskep in prettige aktiwiteite, wat maak dat hul soms meer opgewonde kan raak oor hoeveel mense hulle ken en nie noodwendig op wat gedoen moet word nie.
* Ons beweeg kloksgewys na introverte wat emosionele besluiters is (Blok 3) of die Stabiele persoonlikheidstipe. Hierdie individue is baie lojaal en betroubaar en verkies dat dinge voorspelbaar en onveranderd bly. Gewoonlik sukkel hulle om besluite te neem, en is eerder goeie luisteraars as wat hulle praters is. Hulle kom gereeld voor as passiewe volgelinge en moet soms eers warm gemaak word voordat hulle reageer.
*Laaste, maar nie die minste nie, is ons introverte wat ook logiese besluitnemers is; die Konsensieuse persoonlikheidstipe (Blok 4). Gewoonlik is dit mense wat baie netjies en perfeksionisties is, en gedrewe is om hoë kwaliteit werk te lewer. Hulle vertou ander mense moeilik en kan pessimisties en onbuigbaar wees. Dit is ook die persoonlikheidsgroep wat liggeraak is en misverstaan word.
Kan jy al aflei wie is jy? Kan jy ook raaksien wie is jou kollega's, vriende, eggenote, kinders en ouers?
Indien jy graag 'n formele persoonlikheidstoets wil neem, kontak ons gerus!
Tel: (+264 – 61) 253562
Tags: ekstrovert, feeling, introvert, personality, persoonlikheid, thinking	This entry was posted	on Wednesday, April 3rd, 2013 at 11:55 am	and is filed under Psychometric Assessments.